MOSES KAYIIRA, makanika eyakola mmotoka gye yatuuma Uganda 1 eyatongozebwa Kabaka ku Lubiri mu July wa 2012 akoze emmotoka endala gy’atuumye Uganda 2.
Mmotoka eno Uganda 2 yaakutongozebwa mu September w’omwaka guno.
Kayiira ye nnannyini ggalagi ya Bakayiira Diesel Garage era addamu ebibuuzo bya Bukedde ebikwatagana n’eby’okukanika mmotoka.
Yasooka n’akola mmotoka eyasanyusa abantu omwali ne Kabaka. Uganda 1 yatandika okugikola mu 2008.
Kayiira ekirooto kye kyali kyakusisinkana Pulezidenti Museveni amulage mmotoka ye UGANDA 1 ekoleddwa Munnayuganda kyokka tekyasobooka olw’okubulwa omuntu omutuufu amutuusaayo, kati yafunye amagezi amalala agakola mmotoka endala ng’eno yagitandikako ku ntandikwa ya 2016 ng’eno eyawukana n’eyasooka.
Kayiira yagambye nti okukola mmotoka eyasooka, yagitandika mu 2008 ng’amaze okuva mu ttendekero lya Blackburn College mu Bungereza erisomesa okukola mmotoka ng’eno gye yaggya amagezi. “Mu kiseera kino Uganda 2 ebulako ebintu bitono etandike okutambulira ku nguudo za Uganda.
Ntegese omukolo okugitongoza nga September 30 ku Hotel Africana,” bwe yagambye.
Kayiira yayitiddwa mu lukunnaana lwa UNAA olugatta Bannayuganda abali mu bukiikakkono bwa Amerika, olugenda okubaawo wakati wa September 1-3 mu kibuga Miami ekiri mu ssaza ly’e Florida.
Lugenda kwetabwamu Bannayuganda okuva mu nsi ez’enjawulo nga luno Kayiira yayitiddwa nga Munnayuganda omuyiiya asobole okubaako by’akubaganyako ebiroowozo ebisobola okuzimba Uganda.
“Emmotoka nnenda kusooka kugitongoleza mu lukunnaana lwa UNAA.
Okutongoza emmotoka eno mu Uganda kikyetaagisaamu abankwata ku mukono omukolo gwange gubeere gwa kitiibwa,” bwe yagambye.
EBIRI MU MMOTOKA ENO
Kayiira agamba nti emmotoka eno ya ggiya, sipiidimmita ekoma ku 160 , ekozesa amafuta ga petulooli, ya CC 1,600.
Ttanka yaayo ya liita 65, ekozesa amasannyalaze ga Volt 12. Buli kiromita 20 enywa liita y’amafuta ng’okuva e Kampala okutuuka e Ntebe enywa liita bbiri, eyambala emipiira sayizi 16.
Mu maaso watuulayo abantu babiri n’emabega waayo, erina GPS akuuma akalagirira ekifo w’eri akayambako naddala ssinga baba bagibbye.
Erina leediyo, ekyuma ekiwujja empewo (AC ), bw’eba erina ky’efudde nga kya masannyalaze osobola okukozesa kompyuta okuzuula ekirwadde, etuulako bbaatule ya N50.
Esikira mu maaso ekigiyamba okutambulira ku nguudo za Uganda ezijjudde ebinnya n’obuseerezi , Kayiira agamba nti ssinga afuna Gavumenti emukwatirako alina obusobozi obutendeka abavubuka okuyiga okukanika n’okukola mmotoka naye ekizibu talina ssente nga n’abavubuka b’atendeka tebalina bikozesebwa bya mutindo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn